Document ID: 32011D0242

KOMISIJAS LĒMUMS
(2011. gada 14. aprīlis)
par pārtikas aprites un dzīvnieku un augu veselības padomdevējas grupas dalībniekiem, kas izveidota ar Lēmumu 2004/613/EK
(2011/242/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Komisijas 2004. gada 6. augusta Lēmumu 2004/613/EK par padomdevējas grupas izveidi pārtikas aprites un dzīvnieku un augu veselības jomā (1) un jo īpaši tās 3. pantu,
tā kā:
(1)
Padomdevēja grupa pārtikas aprites un dzīvnieku un augu veselības jomā tika izveidota ar Lēmumu 2004/613/EK, kas stājās spēkā 2004. gada 25. augustā. Minētā grupa sniedz konsultācijas Komisijai par tās darba programmu attiecībā uz pārtikas un dzīvnieku barības nekaitīgumu, pārtikas un dzīvnieku barības marķēšanu un izskatu, cilvēku pārtiku saistībā ar pārtikas tiesību aktiem, dzīvnieku veselību un labturību, un augu veselību, kā arī par visiem citiem pasākumiem, kurus Komisija šajās jomās veic vai ierosina.
(2)
Saskaņā ar Lēmuma 2004/613/EK 3. panta 3. punktu Komisija izvēlas Eiropas pārstāvošās organizācijas, kuras vislabāk atbilst iepriekšminētā lēmuma 3. panta 1. punktā minētajiem kritērijiem un kuras atsaukušās uz aicinājumu paust interesi.
(3)
Sākotnēji Komisija atlasīja 36 padomdevējas grupas dalībniekus. Sākotnējo dalībnieku saraksts 2005. gadā tika publicēts Eiropas Savienības Oficiālajā Vēstnesī (2).
(4)
Tagad Komisija ir nolēmusi paplašināt padomdevējas grupas dalībnieku skaitu, konkrēti - lai iekļautu dažas nepārstāvētas jomas. Pēc aicinājuma paust interesi tika atlasītas deviņas papildu organizācijas.
(5)
Visiem padomdevējas grupas dalībniekiem ir līdzvērtīgs statuss.
(6)
Ir lietderīgi apstiprināt 36 esošos padomdevējas grupas dalībniekus un papildus iecelt deviņus no jauna atlasītus dalībniekus,
IR PIEŅĒMUSI ŠO LĒMUMU.
1. pants
Komisija apstiprina pielikuma A daļā minētās Eiropas organizācijas par pārtikas aprites un dzīvnieku un augu veselības padomdevējas grupas dalībniekiem un turklāt pielikuma B daļā iekļautās Eiropas organizācijas ieceļ par minētās padomdevējas grupas dalībniekiem.
2. pants
Šis lēmums stājas spēkā dienā, kad to publicē Eiropas Savienības Oficiālajā Vēstnesī.
Briselē, 2011. gada 14. aprīlī

Labels: 0
3
15
6